एह् सब किश अजीब परेशानी आली गल्ल ही। मिगी होर कुसै दूए ढंगै दे जीवन बारै कोई जानकारी नेईं ही, पर मिगी नि’म्मा-नि’म्मा चेता ऐ जे मेरे मा-प्यो दा जीवन होर चाल्ली दा हा। उंदे बोलने, हस्सदे-खढने दा ढंग इंदे कोला बक्खरा हा। ओह् सदा किट्‌ठे बौंह्‌दे-खड़ोंदे, किट्‌ठे गै बाह्‌र घुम्मन जंदे। संञां लै दोऐ दुआरी कोल बेहियै गीत गांदे, जोरें-जोरें ते रौला पाइयै हसदे। गुआंढी बाह्‌र खड़ोइयै उंदे गीत सुनदे रौंह्‌दे। लोकें दे उप्पर चकोए दे मुंहांदरे मिगी खाने आली जुठी प्लेटें दा चेता क़रांदे। पर इत्थें किश होर गै गल्ल ही। इत्थें लोक बड़ा घट्‌ट हसदे हे, ते जिसलै हसदे तां पता नेईं हा लगदा जे ओह् किस गल्ला पर हस्सा दे न। इत्थें ते लोक इक-दूए पर चीकदे-करलांदे हे, धोंसां पांदे हे जां इक-दूए कन्ने खुसर-फुसर करदे रौंह्‌दे हे। बच्चे चुप-चपीते जियां उंदा कोई जीन गै नेई—बरखा च भुञां कन्ने चम्बड़ी गेदी छूड़ै आंगर। मिगी सेही होंदा जे में इस घरै च ओपरा जना आं। वातावरण ज्हारें सुइयें आंगर देहू च चुभदा रौंह्‌दा। हर चीज शैंका आली सेही होंदी, ते में फूकी फूकियै गैईं पुटदा।